A4-0166/95

Ψήφισμα σχετικά με μιά συνεκτική στρατηγική απασχόλησης για την Ευρωπαϊκή Ένωση

Το Ευρωπαϊκό Κοινοβούλιο,

- έχοντας υπόψη τη Συνθήκη για την ίδρυση της Ευρωπαϊκής Κοινότητας, και ιδίως τα άρθρα 2, 3α, 103, παράγραφος 2, και 118,

- έχοντας υπόψη το άρθρο 135 του Κανονισμού του,

- έχοντας υπόψη την απόφασή του στις 20 Ιουλίου 1994 για τη σύσταση, τον αριθμό μελών, την αποστολή, τις αρμοδιότητες και τις ευθύνες προσωρινής επιτροπής για την απασχόληση ((ΕΕ C 261, 19.9.1994, σ. 27)), ιδίως δε την παράγραφο 2, τρίτο εδάφιο,

- έχοντας υπόψη τις αποφάσεις του Ευρωπαϊκού Συμβουλίου κατά τις συνόδους του στο Εδιμβούργο, την Κοπεγχάγη, τις Βρυξέλλες, την Κέρκυρα, το Έσσεν και τις Κάννες,

- έχοντας υπόψη τη Λευκή Βίβλο για την Ανάπτυξη, την Ανταγωνιστικότητα και την Απασχόληση (COM(93)0700),

- έχοντας υπόψη την έκθεση της Επιτροπής με τίτλο «Απασχόληση στην Ευρώπη το 1994" (COM(94)0381),

- έχοντας υπόψη την Ανακοίνωση της Επιτροπής προς το Συμβούλιο σχετικά με τις επόμενες ενέργειες μετά το Ευρωπαϊκό Συμβούλιο του Έσσεν για την Απασχόληση (COM(95) 0074),

- έχοντας υπόψη τα ψηφίσματά του στις 9 Μαρτίου 1994 σχετικά με τη Λευκή Βίβλο της Επιτροπής για την Ανάπτυξη, την Ανταγωνιστικότητα και την Απασχόληση ((ΕΕ C 91, 28.03.1994, σ. 124)), και στις 10 Μαρτίου 1994 σχετικά με την απασχόληση στην Ευρώπη ((ΕΕ C 91, 28.03.1994, σ. 224)), την 1η Δεκεμβρίου 1994 σχετικά με πρόγραμμα δράσης για την πολιτική απασχόλησης που θα ενεκρίνετο κατά το Ευρωπαϊκό Συμβούλιο του Έσσεν ((EE C 363, 19.12.1994, σελ. 62)), και στις 7 Απριλίου 1995 σχετικά με την Ετήσια Οικονομική Έκθεση της Επιτροπής για το 1995 και την έκθεση του Συμβουλίου για την εφαρμογή των γενικών κατευθύνσεων οικονομικής πολιτικής ((ΣΠ της ημερομηνίας αυτής, Μέρος ΙΙ, σημείο 10)),

- έχοντας υπόψη την έκθεση του Διεθνούς Γραφείου Εργασίας σχετικά με την Απασχόληση Παγκοσμίως 1995, η οποία αναγνωρίζει ότι τα υψηλά επίπεδα ανεργίας δημιουργούν πληθώρα προβλημάτων, μεταξύ των οποίων ένταση των ανισοτήτων και του κοινωνικού αποκλεισμού, αυξημένη οικονομική ανασφάλεια και ανθρώπινη δυστυχία, και καταλήγει ότι θα προκύψουν «τεράστια οφέλη εάν όλα τα έθνη ανανεώσουν την προσήλωσή τους στο στόχο της πλήρους απασχόλησης»,

- λαμβάνοντας υπόψη την κοινή γνωμοδότηση που συντάχθηκε από την Μακροοικονομική Ομάδα για τον Κοινωνικό Διάλογο υπό τον τίτλο «Οι κατευθυντήριες γραμμές των κοινωνικών εταίρων για τη μετατροπή της ανάκαμψης σε διαρκή αναπτυξιακή διαδικασία που να δημιουργεί θέσεις απασχόλησης» και υπογράφηκε στις 16 Μαΐου 1995 από την Ευρωπαϊκή Συνομοσπονδία Συνδικαλιστικών Οργανώσεων (ETUC), την Ένωση Συνομοσπονδιών Βιομηχάνων και Εργοδοτών της Ευρώπης (UNICE) και το Κέντρο Επιχειρήσεων με Δημόσια Συμμετοχή (ECPE)[semigr ]

- έχοντας υπόψη την έκθεση της Προσωρινής Επιτροπής Απασχόλησης του Ευρωπαϊκού Κοινοβουλίου κα τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Κοινωνικών Υποθέσεων και Απασχόλησης και της Επιτροπής Περιφερειακής Πολιτικής (Α4- 0166/95),

A. λαμβάνοντας υπόψη ότι η Λευκή Βίβλος για την Ανάπτυξη, την Ανταγωνιστικότητα και την Απασχόληση εισηγείται προτάσεις στόχος των οποίων είναι η δημιουργία 15 εκατομμυρίων νέων θέσεων εργασίας στην Ευρωπαϊκή Ένωση έως τα τέλη του αιώνα,

Β. λαμβάνοντας υπόψη ότι η Ευρωπαϊκή Ένωση πρέπει να μείνει προσηλωμένη στον στόχο αυτό εάν θέλει να μην χάσει την εμπιστοσύνη των πολιτών της[semigr ] λαμβάνοντας υπόψη ότι τυχόν αποτυχία θα κινδύνευε να κλονίσει τη λαϊκή υποστήριξη προς τον ίδιο τον στόχο της ευρωπαϊκής ολοκλήρωσης,

Γ. φρονώντας ότι ο αγώνας κατά του κοινωνικού αποκλεισμού, ο οποίος πρέπει να λαμβάνει υπόψη τους ανέργους και τους μακροχρονίως ανέργους, πρέπει να αναχθεί σε απόλυτη προτεραιότητα στο πλαίσιο τόσο των εθνικών μέτρων όσο και των κοινοτικών δράσεων, συμπεριλαμβανομένων των Διαρθρωτικών Ταμείων, των νέων κοινοτικών πρωτοβουλιών και του Τέταρτου Προγράμματος κατά της Φτώχειας,

Δ. λαμβάνοντας υπόψη ότι η Οικονομική και Νομισματική Ένωση θα συμβάλει στη δημιουργία σταθερότερου οικονομικού κλίματος και θα διευκολύνει τις ενέργειες για τη δημιουργία θέσεων εργασίας, αλλά ότι η πρόοδος αυτή απαιτεί συμπληρωματική δράση για την ενίσχυση της δημιουργίας θέσεων εργασίας και τη διασφάλιση της κοινωνικής συνοχής,

Ε. λαμβάνοντας υπόψη ότι η ανάκτηση υψηλών ποσοστών απασχόλησης είναι ένας από τους τρόπους για τη μείωση του χρέους και των ετησίων ελλειμμάτων, με τη μείωση των επιδομάτων ανεργίας και τη συγκέντρωση εσόδων από την άμεση και έμμεση φορολογία των όσων αρχίζουν να εργάζονται,

ΣΤ. λαμβάνοντας υπόψη ότι η πλήρης επίτευξη του στόχου της δημιουργίας 15 εκατομμυρίων θέσεων εργασίας που θεσπίζεται στη Λευκή Βίβλο για την Ανάπτυξη, την Ανταγωνιστικότητα και την Απασχόληση προϋποθέτει ότι η Ευρωπαϊκή Ένωση θα θεσπίσει συνεκτική στρατηγική απασχόλησης που, πρώτα και κύρια, πρέπει να βασίζεται στην αναγνώριση ότι οι προσπάθειες της Ευρωπαϊκής Ένωσης, των κρατών μελών, των περιφερειακών και τοπικών αρχών και των κοινωνικών εταίρων χρειάζεται να συνδυάζουν αποτελεσματικά μέτρα σε κάθε κατάλληλο επίπεδο[semigr ] λαμβάνοντας υπόψη ότι σημαντικό μέσο για την επίτευξη του στόχου αυτού θα είναι χωρίς αμφιβολία ο συντονισμός της χρηματοπιστωτικής πολιτικής,

Ζ. λαμβάνοντας υπόψη ότι οι στρατηγικές απασχόλησης προϋποθέτουν επίσης ότι η ακολουθούμενη πολιτική θα προσανατολισθεί όχι μόνον στην υλοποίηση διαρθρωτικών αλλαγών με σκοπό την ενίσχυση της δημιουργίας απασχόλησης ως άμεσης συνέπειας της οικονομικής ανάπτυξης, αλλά και στο να εξασφαλίσει ότι η ανάπτυξη αυτή θα είναι βιώσιμη, θα σέβεται το περιβάλλον και θα αυξάνει την ανταγωνιστικότητα της ευρωπαϊκής οικονομίας[semigr ]

Η. έχοντας υπόψη την αύξηση του αριθμού των αποφάσεων περί αναδιάρθρωσης, μεταφοράς και παύσης της λειτουργίας διεθνικών επιχειρήσεων, γεγονός το οποίο όχι μόνο συνεπάγεται μείωση της απασχόλησης εν γένει, αλλά δημιουργεί επίσης ένα κλίμα συνεχώς μεγαλύτερης ανασφάλειας, τόσο μεταξύ των εργαζομένων όσο και μεταξύ του πληθυσμού στο σύνολό του,

Θ. υπογραμμίζοντας τη σημασία της εκπαίδευσης και της επαγγελματικής κατάρτισης ως οργανικού τμήματος της πολιτικής για την απασχόληση, και εξαίροντας τις πρόσφατες αποφάσεις του Συμβουλίου στον τομέα αυτό,

Ι. επισημαίνοντας ότι, με βάση τα διάφορα επίπεδα αρμοδιοτήτων επί του θέματος αυτού, οι στρατηγικές απασχόλησης πρέπει να συνοδεύονται από μία διαδικασία παρακολούθησης, συντονισμού και συνεργασίας ώστε να αξιολογούνται τα αποτελέσματα με βάση τα συμπεφωνημένα κριτήρια, και ότι η εν λόγω διαδικασία πρέπει να χαρακτηρίζεται από τη μέγιστη δυνατή διαφάνεια,

ΙΑ. λαμβάνοντας υπόψη ότι οι αποφάσεις του Ευρωπαϊκού Συμβουλίου του Έσσεν εστιάζονται μεν σε ορισμένες πτυχές της διαρθρωτικής μεταρρύθμισης, αλλά είναι υπερβολικά άτολμες και υστερούν όσον αφορά την εφαρμογή της στρατηγικής για την απασχόληση που έχει ήδη προκριθεί για την Ευρωπαϊκή Ένωση, στρατηγική που δεν πρέπει μόνον να προωθεί τα διευρωπαϊκά δίκτυα, αλλά να εξασφαλίζει συγχρόνως ευρωπαϊκές επενδυτικές ενισχύσεις υπέρ των μικρών και μεσαίων επιχειρήσεων στο πλαίσιο μιας ισόρροπης περιφερειακής πολιτικής,

ΙΒ. λαμβάνοντας υπόψη ότι οι προγενέστερες αυτές αποφάσεις χρειάζεται να συμπληρωθούν, όπως άλλωστε και οι αποφάσεις του Έσσεν, ιδίως όσον αφορά τον ρόλο της Ευρωπαϊκής Ένωσης και των οργάνων της στην πολιτική επενδύσεων και απασχόλησης, τις αναπτυξιακές πτυχές της δημιουργίας θέσεων απασχόλησης και τη θέσπιση εποπτικής διαδικασίας δια της οποίας θα μπορούν να αξιολογούνται οι δράσεις των κρατών μελών,

Ι. ΠΟΛΙΤΙΚΕΣ

1. πιστεύει ότι ο στόχος της Λευκής Βίβλου για την ανάπτυξη, την ανταγωνιστικότητα και την απασχόληση, σχετικά με τη δημιουργία 15 εκατ. νέων μακροπρόθεσμων θέσεων εργασίας, ώστε να μειωθεί στο ήμισυ ο δείκτης ανεργίας, θα πρέπει να αποτελέσει μία από τις μέγιστες προτεραιότητες της Ένωσης, των κρατών μελών, των περιφερειακών και τοπικών αρχών και των κοινωνικών εταίρων, και ότι η συνεχιζόμενη μαζική ανεργία απειλεί την κοινωνική και οικονομική συνοχή, την αποδοχή της περαιτέρω ευρωπαϊκής ολοκλήρωσης και την πρόοδο προς αυτήν, καθώς και το μέλλον του δημοκρατικού συστήματος[semigr ]

2. καλεί το Ευρωπαϊκό Συμβούλιο και την Επιτροπή να εγγράψουν το δικαίωμα εργασίας στην αναθεωρημένη Συνθήκη κατά τη Διακυβερνητική Διάσκεψη του 1996[semigr ]

3. πιστεύει ότι συνεκτική στρατηγική για την απασχόληση πρέπει να σημαίνει ότι όλες οι ενέργειες με αντίκτυπο στην απασχόληση, δηλ. οικονομικές, δημοσιονομικές, διαρθρωτικές, περιβαλλοντικές, βιομηχανικές, εμπορικές και κοινωνικές, εντάσσονται οργανικά σε μία ευρύτερη αψιδοειδή πολιτική που στοχεύει στη δημιουργία θέσεων εργασίας. Επιμένει ότι ένα από τα καθήκοντα της Ευρωπαϊκής Ένωσης και των κρατών μελών πρέπει να είναι η υλοποίηση αυτής της ολοκληρωμένης προσέγγισης και ότι οι εφαρμοζόμενες στρατηγικές θα πρέπει να είναι συμπληρωματικές αλλήλων. Παρ' όλα αυτά, τονίζοντας συγχρόνως την ανάγκη ολοκληρωμένης προσέγγισης, αποφασίζει να προβεί κατωτέρω στην απαρίθηση τομέων πολιτικής που θεωρεί ότι έχουν προτεραιότητα[semigr ]

4. επισημαίνει το γεγονός ότι η Κοινότητα χορηγεί σημαντική χρηματοδοτική ενίσχυση για την κοινωνικοοικονομική ανάπτυξη μέσω των διαρθρωτικών ταμείων, του ταμείου συνοχής και των κοινοτικών πρωτοβουλιών, και επιμένει ότι τα εν λόγω ταμεία πρέπει να ενταχθούν από τα κράτη μέλη και την Κοινότητα με αποτελεσματικό και συντονισμένο τρόπο στις στρατηγικές τους για την απασχόληση, με ιδιαίτερη αναφορά στις διάφορες ομάδες-στόχους που αντιμετωπίζουν ειδικές δυσκολίες στην εξεύρεση εργασίας ή την ανάπτυξη δυνατοτήτων απασχόλησής τους, καθώς και στις ΜΜΕ και τους τοπικούς οικονομικούς παράγοντες[semigr ]

5. ζητεί από την Επιτροπή και το Συμβούλιο να καταβάλουν κάθε δυνατή προσπάθεια προκειμένου να εφαρμόσουν μια πολιτική μεγάλων έργων που θα αποτελέσει μια νέα αφετηρία για την ευρωπαϊκή οικοδόμηση και την καταπολέμηση της ανεργίας[semigr ] εκφράζει τη λύπη του για τις διαδοχικές αποτυχίες που σημειώθηκαν στο θέμα αυτό τόσο στο Έσσεν όσο και στις Κάννες[semigr ]

6. πιστεύει ότι στο πλαίσιο της συνεκτικής πολιτικής για την απασχόληση πρέπει να δοθεί έμφαση στην πτυχή της ισότητας μεταξύ ανδρών και γυναικών. Οι δυσκολίες που αντιμετωπίζουν οι γυναίκες στην εξεύρεση εργασίας αποτελούν σήμερα τεράστιο πρόβλημα στο οποίο θα δοθεί ιδιαίτερη προσοχή. Η ισότητα στο χρόνο της αμειβόμενης και της μη αμειβόμενης εργασίας πρέπει να θεωρηθεί αναπόσπαστο στοιχείο της στρατηγικής αυτής[semigr ]

7. ζητεί από την Επιτροπή να κάνει ό,τι είναι δυνατόν για τη θέσπιση κοινωνικής νομοθεσίας σύμφωνα με το μνημόνιο της γαλλικής προεδρίας στο πλαίσιο της Παγκόσμιας Οργάνωσης Εμπορίου[semigr ] ζητεί από την Επιτροπή να εφαρμόσει τις ρυθμίσεις που αναστέλλουν το κοινοτικό Σύστημα Γενικευμένων Προτιμήσεων σε ό,τι αφορά την πρακτική κάθε είδους καταναγκαστικής εργασίας και την εξαγωγή προϊόντων που έχουν κατασκευαστεί σε φυλακές[semigr ]

8. καλεί την Επιτροπή και τα μέλη να ζητήσουν από τις κοινοτικών διαστάσεων επιχειρήσεις όπως απέχουν αποφάσεων που θα είχαν αρνητικές συνέπειες για την απασχόληση, σχετικά με τις οποίες δεν προηγήθηκε ενημέρωση των εργαζομένων και διαβούλευση μαζί τους και οι οποίες δεν συνοδεύονται από ένα αξιόπιστο πρόγραμμα επιμόρφωσης, τούτο δε σύμφωνα με τις διατάξεις της οδηγίας 94/45/ΕΚ ((ΕΕ L 254 της 30.9.1994, σ. 64)),

α) Μακροοικονομική πολιτική

9. αναγνωρίζει ότι η εφαρμογή των κριτηρίων σύγκλισης που προβλέπονται από τη Συνθήκη της Ευρωπαϊκής Ένωσης απαιτούν από τα κράτη μέλη να ακολουθήσουν υγιείς δημοσιονομικές και νομισματικές πολιτικές. Πιστεύει ότι αυτό θα δημιουργήσει σταθερότερο οικονομικό κλίμα και, κατ' αυτόν τον τρόπο, θα συμβάλει στην τόνωση των επενδύσεων και της απασχόλησης. Πιστεύει, ωστόσο, ότι η πρόοδος προς την οικονομική και νομισματική ένωση θα πρέπει να αντισταθμίζεται με μία ενεργό στρατηγική για την απασχόληση και ότι αυτό προϋποθέτει την ύπαρξη πρόσθετων χρηματοδοτικών οργάνων, σε επίπεδο Ένωσης, ικανών να πετύχουν τους στόχους σε θέματα επενδύσεων και δημιουργίας θέσεων εργασίας. Συγχαίρει λοιπόν το Ευρωπαϊκό Συμβούλιο για την προνοητικότητά του να συμφωνήσει στην ίδρυση του Ευρωπαϊκού Ταμείου Επενδύσεων (ΕΤΑΕ) και των Ομολόγων της Ένωσης και ζητεί τα μέσα αυτά να χρησιμοποιηθούν όσο το δυνατόν πιο αποδοτικά και αποτελεσματικά και, αν χρειαστεί, να διευρυνθούν ώστε να διατηρήσουν τις δημόσιες και ιδιωτικές επενδύσεις, να προωθήσουν την ανάπτυξη των ΜΜΕ, να δημιουργήσουν θέσεις εργασίας και να αντισταθμίσουν τις ενδεχόμενες αντιπληθωριστικές επιπτώσεις των σχεδίων σύγκλισης[semigr ]

10. ζητεί από την Επιτροπή να ξεκινήσει διαρκή αξιολόγηση προκειμένου να διευκρινισθεί η συσχέτιση της πολιτικής για την απασχόληση με τις άλλες οικονομικές πολιτικές, ιδιαίτερα δε τη νομισματική πολιτική και την πολιτική επιτοκίων, και να εξακριβωθεί με ποιο τρόπο οι εν λόγω πολιτικές μπορούν να βοηθήσουν στη διατήρηση υψηλού επιπέδου δραστηριότητας και κατά συνέπεια χαμηλού επιπέδου ανεργίας[semigr ]

11. πιστεύει ότι οι πολιτικές που έχουν σχεδιασθεί για τη διατήρηση και την αύξηση τόσο της ανάπτυξης όσο και της επένδυσης σε έμψυχο και άψυχο κεφάλαιο πρέπει μεταξύ άλλων να προβλέπουν το διπλασιασμό των δαπανών για Ε& Α, ευθυγραμμίζοντας έτσι την Ευρώπη με τις οικονομικές δυνάμεις που ανταγωνίζονται άμεσα την ΕΕ[semigr ] οι πολιτικές αυτές πρέπει να θέσουν ως στόχο οι δαπάνες για την Ε & Α να έχουν φθάσει, μέχρι το έτος 2000, στο 3% του ΑΕγχΠ της Ευρωπαϊκής Ένωσης[semigr ]

12. επισημαίνει τα πορίσματα της Ετήσιας Οικονομικής Έκθεσης της Επιτροπής για το 1995 και το συμπέρασμά της ότι η ανάπτυξη μπορεί να διατηρηθεί στην ευρωπαϊκή οικονομία μέχρι το έτος 2000[semigr ] ωστόσο, ζητεί από την Επιτροπή να δημοσιεύσει τις δικές της εκτιμήσεις τόσο σχετικά με τις ενδεχόμενες αντιπληθωριστικές συνέπειες της εκπλήρωσης των κριτηρίων δημοσιονομικής σύγκλισης, όσο και σχετικά με τη σκοπιμότητα αντιστάθμισής τους με την επέκταση των δανειοληπτικών και δανειοδοτικών μηχανισμών των Ομολόγων της Ένωσης και του ΕΤΑΕ[semigr ]

β) Μείωση του χρόνου εργασίας και νέες μέθοδοι οργάνωσης της εργασίας

13. πιστεύει ότι ο στόχος των 15 εκατ. νέων θέσεων εργασίας δεν είναι δυνατόν να επιτευχθεί μόνο μέσω επενδύσεων και οικονομικής ανάπτυξης αλλά ότι, παράλληλα προς τα λοιπά, μέτρα είναι δυνατόν να συμβάλει βραχυπρόθεσμα στην εξεύρεση λύσης μια καλύτερη κατανομή της διαθέσιμης εργασίας[semigr ]

14. θεωρεί ότι τα συστήματα αδειών για οικογενειακούς και προσωπικούς λόγους ή για επιμόρφωση, η προώθηση της εργασίας με μερική απασχόληση και η μείωση του ωραρίου εργασίας, είτε ημερησίως, είτε εβδομαδιαίως, είτε ετησίως, είτε σε ολόκληρη την επαγγελματική ζωή, αν και δεν αποτελούν μοναδική θεραπεία, αποτελούν πάντως μια δυνατότητα για καλύτερη εναρμόνιση της προσφοράς και της ζήτησης εργασίας και ικανοποίηση της επιθυμίας για βελτιωμένη ποιότητα ζωής και περισσότερο ελεύθερο χρόνο[semigr ]

15. θεωρεί ότι το παράδειγμα επιχειρήσεων που διεξάγουν διαπραγματεύσεις με το προσωπικό τους με σκοπό τη μείωση των ωρών εργασίας επιβεβαιώνει την αποτελεσματικότητα αυτής της προσεγγίσεως από πλευράς απασχολήσεως και δημιουργίας θέσεων εργασίας, σημειώνει όμως ότι η πρακτική αυτή δεν προχωρεί με αρκετή ταχύτητα για να συμβάλει στη συνολική επίλυση του προβλήματος[semigr ] θεωρεί ότι η παρατηρούμενη έλλειψη προόδου οφείλεται επίσης σε συνδυασμό παραγόντων - εξαιρουμένων των ποιοτικών φραγμών που τίθενται -, ήτοι ότι αφενός οι εργοδότες δεν μπορούν να δεχθούν υψηλότερο κόστος μονάδας, το οποίο θα έθετε εν κινδύνω την ανταγωνιστικότητά τους, και αφετέρου, οι εργαζόμενοι, ιδίως εκείνοι που ανήκουν στις ομάδες χαμηλού εισοδήματος, δεν μπορούν να επιτρέψουν την απώλεια σημαντικού τμήματος του εισοδήματός τους χωρίς καμμία αντισταθμιστική προσαρμογή αμοιβών[semigr ]

16. φρονεί επομένως ότι το σχέδιο για μείωση του χρόνου εργασίας θα διευκολυνόταν εάν θεσπιζόταν ένα σύστημα άμεσων ή έμμεσων ενισχύσεων, το οποίο είτε θα χρηματοδοτεί τις νέες προσλήψεις, είτε θα αντισταθμίζει τις μισθολογικές απώλειες του χαμηλόμισθου κυρίως προσωπικού που ήδη απασχολείται στην επιχείρηση[semigr ] θεωρεί ότι οι ενισχύσεις αυτές, στην πλειοψηφία των κρατών μελών, μπορούν να χρηματοδοτηθούν από τις οικονομίες που θα πραγματοποιούνται επί των δαπανών επιδομάτων ανεργίας αφ' ης στιγμής προσληφθεί ένας επιδοτούμενος άνεργος[semigr ] θεωρεί ότι τα κράτη μέλη μπορούν να επιτρέπουν την αναδιανομή των ενισχύσεων αυτών, δεν πρέπει όμως σε καμιά περίπτωση να καθορίζουν τις συγκεκριμένες λεπτομέρειες της μείωσης του εργασίμου χρόνου, ούτε τις λεπτομέρειες της μισθολογικής αντιστάθμισης, μερικής ή ολικής, οι οποίες πρέπει να καθορίζονται συμβατικά με διαπραγματεύσεις μεταξύ των κοινωνικών εταίρων[semigr ]

17. ζητεί από την Επιτροπή να καλέσει τους κοινωνικούς εταίρους και να αναφέρει σχετικά με τον αντίκτυπο της οδηγίας περί ορισμένων πτυχών του χρόνου εργασίας, η οποία πρέπει να έχει τεθεί σε εφαρμογή από όλα τα κράτη μέλη έως τις 23 Νοεμβρίου 1996[semigr ] καλεί περαιτέρω την Επιτροπή να συνεχίσει τις συζητήσεις της με τους κοινωνικούς εταίρους και/ή τις μελέτες για τις δραστηριότητες ή τους τομείς που εξαιρούνται ώς τώρα από την οδηγία[semigr ]

18. είναι πεπεισμένο ότι η καθιέρωση διαφόρων συστημάτων άδειας, για λόγους οικογενειακούς, προσωπικούς ή επιμόρφωσης, ανταποκρίνεται στην ανάγκη των ατόμων να συνδυάσουν καλύτερα την επαγγελματική, την κοινωνική και την οικογενειακή ζωή[semigr ] είναι πεπεισμένο ότι τα συστήματα αυτά θα αυξήσουν την ευκαμψία της διαχείρισης της εργασίας, και ότι τα τέτοιου είδους συστήματα διακοπής της σταδιοδρομίας δημιουργούν θέσεις εργασίας για τους ανέργους που αναπληρώνουν τους ενδιαφερομένους[semigr ] ζητεί επομένως από τους κοινωνικούς εταίρους να συνάψουν συμφωνία σε ευρωπαϊκό επίπεδο για το θέμα αυτό[semigr ]

19. θεωρεί ότι είναι αδύνατον να βελτιωθεί η εσωτερική ευελιξία των επιχειρήσεων και η οργάνωση της εργασίας χωρίς να ληφθεί υπόψη η ειδική κατάσταση του κάθε παραγωγικού τομέα και της κάθε επιχείρησης[semigr ] ότι αυτό πρέπει να ανταποκρίνεται στην ανάγκη βελτίωσης της ποιότητας ζωής[semigr ] ότι, κατά συνέπεια, οι κοινωνικοί εταίροι πρέπει να διαδραματίσουν αποφασιστικό ρόλο στην εφαρμογή των αλλαγών, διότι πρέπει να προτιμηθούν οι διαπραγματεύσεις και η συναίνεση αντί των επιβεβλημένων λύσεων[semigr ]

20. απευθύνει έκκληση προς τους κοινωνικούς εταίρους, τα κράτη μέλη και την Ένωση να λάβουν μέτρα που να προωθούν τη μερική απασχόληση, τη μείωση του εργάσιμου χρόνου σε ετήσια βάση και για το σύνολο της επαγγελματικής ζωής, τη διακοπή της επαγγελματικής δραστηριότητας, τις άδειες μετ' αποδοχών για λόγους επαγγελματικής κατάρτισης και άλλες μορφές μείωσης του χρόνου εργασίας, μεριμνώντας συγχρόνως ώστε τα μέτρα αυτά να μη θέτουν σε κίνδυνο την ανταγωνιστικότητα των επιχειρήσεων και την κοινωνική προστασία των εργαζομένων και να εξασφαλισθεί η παροχή των υπηρεσιών από τις οποίες εξαρτώνται οι εργαζόμενοι[semigr ]

21. προειδοποιεί ότι δεν πρέπει να υπάρξουν υπερβολικές ελπίδες ότι οι μειώσεις του εργάσιμου χρόνου μπορούν να συμβάλουν σε ισομεγέθη μείωση της ανεργίας, δεδομένου ότι, εν όψει των διαφορετικών επαγγελματικών προσόντων που απαιτούνται, η προκύπτουσα προσφορά απασχόλησης δεν θα συναντήσει ακριβώς αντίστοιχη ζήτηση[semigr ] ζητεί συμπληρωματικά να καταβληθούν ειδικές προσπάθειες για την όσο το δυνατόν αποτελεσματικότερη μετατροπή των μειώσεων του χρόνου εργασίας σε δημιουργία και πλήρωση νέων θέσεων εργασίας[semigr ]

22. καλεί την Επιτροπή να παρουσιάσει ως προτεραιότητα έκθεση για τις πιθανές επιπτώσεις της πρόωρης συνταξιοδότησης όσον αφορά την πρόσληψη μακροχρονίως ανέργων[semigr ]

23. συνιστά να προωθηθεί η έγκριση νέων και ελαστικότερων μεθόδων εργασίας και η προσαρμογή σε νέες μεθόδους οργάνωσης της εργασίας στο πλαίσιο του νέου στόχου IV των διαρθρωτικών ταμείων και του προγράμματος ADAPT, ώστε να βελτιωθεί η απόδοση και να αναπτυχθούν οι ανθρώπινοι πόροι[semigr ] θεωρεί εξάλλου ότι μία ελαστικοποίηση της οργάνωσης της εργασίας πρέπει να συνοδεύεται από αντίστοιχους νέους ρυθμιστικούς κανόνες της αγοράς εργασίας, εν ανάγκη θεσπισμένους σε ευρωπαϊκό επίπεδο, ώστε να αποφεύγονται οι κίνδυνοι κοινωνικού ντάμπιγκ, και ότι η υιοθέτηση ελαστικών μορφών εργασίας πρέπει να αποτελέσει αντικείμενο συμφωνίας μεταξύ των κοινωνικών εταίρων[semigr ]

24. επαναλαμβάνει την άποψή του ότι η χαλάρωση του ρυθμιστικού πλαισίου της αγοράς εργασίας δεν είναι αφ' εαυτής μέσο δημιουργίας νέων θέσεων εργασίας και σε καμία περίπτωση δεν θα πρέπει να οδηγήσει σε αύξηση του αριθμού των «θέσεων δεύτερης διαλογής», που χαρακτηρίζονται από πολύ χαμηλές αμοιβές, άσχημες συνθήκες εργασίας, μεγάλη ανασφάλεια και περιορισμένες παροχές[semigr ]

25. πιστεύει εντούτοις ότι η ελαστικότητα της αγοράς εργασίας, που ορίζεται με κριτήριο την προσαρμοστικότητα και την ετοιμότητα για την εφαρμογή νέων μεθόδων εργασίας ή συστημάτων οργάνωσης της εργασίας, μπορεί να λειτουργήσει προς το συμφέρον τόσο των εργαζομένων όσο και των εργοδοτών και αποτελεί σημαντικό παράγοντα προκειμένου να εξασφαλισθεί ότι οι ευρωπαϊκές επιχειρήσεις θα παραμείνουν ανταγωνιστικές και οι ανθρώπινοι πόροι θα έχουν συνεισφορά όσο το δυνατόν αποτελεσματικότερη[semigr ]

26. σημειώνει εκ νέου την ανάγκη θέσπισης ευρωπαϊκών μέτρων για τη διευκόλυνση της διασυνοριακής επαγγελματικής κινητικότητας, κυρίως στις παραμεθόριες περιοχές, μέσω της άρσης των πολυαρίθμων εμποδίων που εξακολουθούν να υφίστανται, ειδικότερα στον τομέα της φορολογίας, της κοινωνικής ασφάλισης και της πρόσβασης στις κοινωνικές υπηρεσίες και την υγειονομική περίθαλψη, συνηγορώντας υπέρ της καθιέρωσης μιας «ευρωπαϊκής αξιολόγησης» προκειμένου να διαπιστώνονται οι επιπτώσεις των σχεδιαζομένων εθνικών μέτρων στη διασυνοριακή διακίνηση των εργαζομένων εντός της Ένωσης[semigr ]

γ) Νέοι τομείς απασχόλησης και αύξηση του εργασιακού περιεχομένου των θέσεων

27. πιστεύει ότι το Ευρωπαϊκό Συμβούλιο του Έσσεν είχε δίκιο να συστήσει στα κράτη μέλη την προώθηση πρωτοβουλιών για τη δημιουργία θέσεων εργασίας που λαμβάνουν υπόψη τις νέες ανάγκες. Φρονεί ότι υπάρχουν μεγάλες δυνατότητες για νέες απασχολήσεις στις επαγγελματικές υπηρεσίες που παρέχονται στον προσωπικό και οικογενειακό, κοινωνικό, πολιτιστικό, τουριστικό, ψυχαγωγικό και ιδίως περιβαλλοντικό τομέα, αλλά ότι, προκειμένου να αξιοποιηθούν οι δυνατότητες αυτές, τα κράτη μέλη πρέπει να εφαρμόσουν, και η Ευρωπαϊκή Ένωση να ενθαρρύνει, επινοητικές επιλογές πολιτικής[semigr ] ειδικότερα, τονίζει ότι τα κράτη μέλη θα πρέπει να εφαρμόσουν πολιτικές, ιδίως φορολογικές, προκειμένου να δοθούν κίνητρα αφενός για τη μετατόπιση της ιδιωτικής ζήτησης προς κοινωνικά, πολιτιστικά και περιβαλλοντικά αγαθά και αφετέρου για την τόνωση της προσφοράς, με την προώθηση της σύμπραξης μεταξύ δημόσιου και ιδιωτικού τομέα και με την ενθάρρυνση των πρωτοβουλιών των συνεταιρισμών και των εθελοντικών ενώσεων, επιτυγχάνοντας έτσι ταυτόχρονα τη βελτίωση της αποτελεσματικότητας και ποιότητας των κοινωνικών, πολιτιστικών και περιβαλλοντικών υπηρεσιών και την προώθηση της απαχόλησης[semigr ]

28. καλεί την Επιτροπή, βάσει των ερευνών και μελετών που έχουν ήδη πραγματοποιηθεί, να υποβάλει ολοκληρωμένη έκθεση με θέμα την εμπειρία που έχει αποκτηθεί στο συγκεκριμένο πεδίο στις διάφορες χώρες, διατυπώνοντας επίσης προτάσεις και υποδείξεις για τους τρόπους και τα μέσα που μπορούν να εφαρμοσθούν επωφελώς τόσο σε επίπεδο της Ενώσεως όσο και σε επίπεδο των κρατών μελών για την ανάπτυξη αυτών των νέων πεδίων αναλήψεως οικονομικών και κοινωνικών πρωτοβουλιών.

29. επισημαίνει ότι η παραγωγικότητα ή η οικονομική βιωσιμότητα σε τομείς όπως η εκπαίδευση, η υγεία ή οι κοινωνικές υπηρεσίες, δεν μπορεί να μετρώνται με τα ίδια κριτήρια όπως η παραγωγικότητα ή η βιωσιμότητα σε άλλους παραγωγικούς τομείς, αλλά ότι οι τομείς αυτοί μπορούν να αποτελέσουν αντικείμενο αποτελεσματικής διαχείρισης ώστε να αναπτυχθούν οι δυνατότητές τους για δημιουργία θέσεων εργασίας και συγχρόνως να βελτιωθεί η ποιότητα των παρεχομένων υπηρεσιών[semigr ]

30. επισημαίνει ότι, παρά το χαμηλό ύψος των πιστώσεων που έχουν διατεθεί για τα τρία προγράμματα κατά της φτώχειας, σημειώθηκαν κάποιες επιτυχίες ως προς τη δημιουργία απασχόλησης και, κατά συνέπεια, καλεί το Συμβούλιο να εγκρίνει το Τέταρτο Πρόγραμμα κατά της Φτώχειας, προκειμένου να ενισχύσει την αλληλεγγύη μεταξύ των πλέον μειονεκτικών ομάδων του πληθυσμού[semigr ]

31. υποστηρίζει ότι η ανάπτυξη ενός τομέα προσανατολισμένου στην ικανοποίηση των περιφερειακών και κοινωνικών αναγκών αποτελεί ουσιαστική επιταγή για το μέλλον[semigr ] ο τομέας αυτός πρέπει να είναι ένας τρίτος τομέας μεταξύ των εμπορικών δραστηριοτήτων της ιδιωτικής οικονομίας και των δημοσίων υπηρεσιών, οργανωμένος κυρίως επί τη βάσει κοινωφελών ιδρυμάτων και συνεταιρισμών[semigr ]

32. φρονεί ότι η εφαρμογή των νέων τεχνολογιών της πληροφορίας μπορεί να χρησιμοποιηθεί επίσης για τη δημιουργία και τη διαφύλαξη θέσεων εργασίας, εφόσον οι τεχνολογίες αυτές εφαρμόζονται με τρόπο συνετό σε όλο το φάσμα της ιδιωτικής οικονομίας, καθώς και των κοινωφελών και δημοσίων δραστηριοτήτων, ώστε να προάγονται οι ευκαιρίες και οι επιλογές για όλους τους πολίτες και όχι μόνο για μία προνομιούχο μειοψηφία[semigr ]

33. προκειμένου να παρασχεθεί βοήθεια στα κράτη μέλη για τη χάραξη πολιτικής, παροτρύνει την Επιτροπή να διοργανώνει, σε συνεννόηση με τα αρμόδια Συμβούλια, συνέδρια κατά τα οποία θα ανταλλάσσονται ιδέες και θα συζητούνται πρωτοβουλίες και θετικές εμπειρίες όσον αφορά τη δημιουργία απασχόλησης[semigr ] προτείνει να χορηγείται από το Συμβούλιο η ενδεικνυόμενη χρηματοδότηση για τα σχέδια των κρατών μελών στον τομέα αυτό[semigr ]

δ) Μικρές και μεσαίες επιχειρήσεις

34. είναι πεπεισμένο ότι οι ΜΜΕ, και ιδίως οι πολύ μικρές και μικροσκοπικές επιχειρήσεις, έχουν τις μεγαλύτερες δυνατότητες δημιουργίας θέσεων εργασίας από όλους τους άλλους τύπους επιχειρήσεων[semigr ] επισημαίνει ότι οι συστάσεις του Έσσεν έχουν εξίσου σημασία για τις ΜΜΕ[semigr ] συνιστά στα κράτη μέλη, κατά την εφαρμογή των πολυετών προγραμμάτων τους στους τομείς που προσδιορίζουν οι αποφάσεις του Έσσεν, να δίδουν ιδιαίτερη προσοχή στις ανάγκες και τα συμφέροντα των ΜΜΕ[semigr ]

35. τονίζει ότι πρέπει να υποστηριχθεί η οικονομική ανάπτυξη των ΜΜΕ εν γένει, ειδικότερα δε των ΜΜΕ που καινοτομούν, εξάγουν, επενδύουν, προσλαμβάνουν και εκπαιδεύουν προσωπικό και των οποίων οι δραστηριότητες είναι συμβατές με το περιβάλλον[semigr ] ζητεί να επιδιωχθεί ο στόχος αυτός μέσω της δημιουργίας του κατάλληλου φορολογικού, κοινωνικού, διοικητικού και νομικού πλαισίου, το οποίο θα προσφέρει δυνατότητες για την εξεύρεση θετικών λύσεων όσον αφορά την πρόσληψη εργαζομένων[semigr ] επισημαίνει εν προκειμένω την ιδιαίτερη σημασία που έχουν η υλοποίηση της εσωτερικής αγοράς, μεταξύ άλλων σε ό,τι αφορά τις τεχνικές προδιαγραφές, την τυποποίηση και την πιστοποίηση, η δημιουργία ευνοϊκότερων προϋποθέσεων χρηματοδότησης, της διαμεθοριακής συνεργασίας ανάμεσα σε επιχειρήσεις, της προσβάσεως στις συμβάσεις του δημοσίου και τις πολιτικές της Κοινότητας σε τομείς όπως η έρευνα και ανάπτυξη, τα διαρθρωτικά ταμεία και οι κοινοτικές πρωτοβουλίες τόσο για την ίδρυση όσο και για την περαιτέρω ανάπτυξη των ΜΜΕ, καθώς επίσης ένα σταθερό, διαφανές και δεσμευτικό νομικό πλαίσιο και μια απλοποίηση των γραφειοκρατικών διαδικασιών. Καλεί την Επιτροπή να εκπονήσει ειδικό πρόγραμμα για την εκπαίδευση διοικητικών στελεχών των ΜΜΕ και επισημαίνει επιπροσθέτως την ανάγκη να δώσουν τα κράτη μέλη μεγαλύτερο βάρος στην ανάπτυξη των επιχειρηματικών ικανοτήτων[semigr ]

36. επισημαίνει ότι το υψηλό κόστος της εργασίας, ιδίως στον τομέα των υπηρεσιών, επιβαρύνει ιδιαιτέρως ορισμένες ΜΜΕ. Ένας μειωμένος συντελεστής ΦΠΑ για τις υπηρεσίες εντάσεως εργασίας θα μπορούσε να περιορίσει κάπως αυτή την επιβάρυνση[semigr ]

37. επιμένει ότι η Ένωση και τα χρηματοπιστωτικά της όργανα, όπως η ΕΤΕπ και το ΕΤΑΕ, πρέπει να ακολουθήσουν δυναμικότερη πολιτική για την ισχυροποίηση των περιφερειακών πιστωτικών ιδρυμάτων, σε συνεργασία με τις υπηρεσίες περιφερειακής ανάπτυξης, όσον αφορά την προώθηση και την ενίσχυση του τοπικού επιχειρηματικού πνεύματος[semigr ] η προσέγγιση αυτή μπορεί επίσης να χρησιμοποιηθεί για την προώθηση αγορών κεφαλαίων επιχειρηματικού κινδύνου (χρηματιστηρίων) σε τοπικό επίπεδο και τη δικτύωσή τους σε εθνικό και ευρωπαϊκό επίπεδο[semigr ]

ε) Έμμεσο μισθολογικό κόστος

38. επικροτεί την ιδέα των επιχορηγήσεων μισθολογικού κόστους με καθορισμένη διάρκεια για την επανένταξη στην αγορά εργασίας των μακροχρονίως ανέργων, καθώς και τις προτάσεις για αποτελεσματικότερη λειτουργία των δημοσίων γραφείων ευρέσεως εργασίας, ώστε αυτά να καταστούν ελκυστικότερα για τους εργοδότες και οι ζητούντες εργασία να μπορούν να ενημερώνονται για την κατάσταση που επικρατεί στην αγορά εργασίας[semigr ]

39. αναγνωρίζει ότι τα ιδιωτικά γραφεία εξεύρεσης εργασίας ενδέχεται να έχουν και αυτά να διαδραματίσουν κάποιο ρόλο για τη διοχέτευση των ανέργων προς τις υπάρχουσες εργασίες[semigr ]

40. καλεί τα κράτη μέλη και τους κοινωνικούς εταίρους να χρησιμοποιήσουν πρωτίστως την αύξηση της παραγωγικότητας για τη δημιουργία πρόσθετων θέσεων εργασίας[semigr ]

41. επισημαίνει ότι η χρηματοδότηση των συστημάτων κοινωνικής ασφάλισης δεν θα πρέπει πλέον να εξακολουθήσει να αποθαρρύνει την απασχόληση στον ίδιο βαθμό όπως σήμερα[semigr ]

42. θεωρεί χρήσιμο να εφαρμόσει η Ευρωπαϊκή Ένωση μια πολιτική συντονισμού έναντι των κρατών μελών, προκειμένου να επιτευχθεί σταδιακά μια εξομοίωση των μισθολογικών δομών ως προς τη φορολογία καθώς και των εισφορών, οι οποίες πρέπει να μειωθούν επιλεκτικώς, κατά τρόπον ώστε να συνιστούν αποτελεσματική ενθάρρυνση των προσλήψεων προσωπικού, μέσω της δημιουργίας αντισταθμιστικών φόρων όπως π.χ. ενός περιβαλλοντικού φόρου[semigr ]

43. πρεσβεύει την άποψη ότι παράλληλα προς τη μείωση των δαπανών θα πρέπει να αναζητηθούν εναλλακτικές πηγές χρηματοδότησης για τα συστήματα κοινωνικής ασφάλισης, συμπεριλαμβανομένων αντισταθμιστικών μέτρων προς αποφυγή ανεπιθύμητων αποτελεσμάτων στην κατανομή εισοδήματος, ιδίως για τα φτωχότερα νοικοκυριά και άτομα, κάτι το οποίο ωστόσο δεν σημαίνει την ιδιωτικοποίηση των κοινωνικών κινδύνων[semigr ] πιστεύει ότι η χρηματοδότηση των συστημάτων κοινωνικής ασφάλισης πρέπει να παραμείνει συλλογικό καθήκον[semigr ]

44. σημειώνει το γεγονός ότι παρατηρείται συναίνεση σχετικά με την ανάγκη μείωσης του εκτός μισθοδοσίας εργατικού κόστους και ότι ορισμένα κράτη μέλη έχουν ήδη λάβει μέτρα στον τομέα αυτό, αντισταθμίζοντας την απώλεια δημοσίων εσόδων με τη μετατόπιση των επιβαρύνσεων και εισφορών προς άλλες πηγές. Πιστεύει ότι τα αποτελέσματα των πολιτικών αυτών θα πρέπει να μελετηθούν προσεκτικά και τα πορίσματα να δημοσιοποιηθούν και διανεμηθούν ευρέως[semigr ]

45. κρίνει ότι, έχοντας υπόψη την ανάπτυξη της εσωτερικής αγοράς, θα ήταν σκόπιμο να πραγμτοποιηθούν συζητήσεις στο επίπεδο της Ένωσης σχετικά με τις εναλλακτικές πηγές χρηματοδότησης[semigr ] ότι προς το παρόν οι πηγές αυτές θα μπορούσαν να είναι: ο φόρος επί των εκπομπών διοξειδίου του άνθρακα, η φορολόγηση των κερδοσκοπικών κινήσεων κεφαλαίων, ο παρακρατούμενος φόρος εισοδήματος από επενδύσεις σε κινητές αξίες και ορισμένοι συντελεστές ΦΠΑ[semigr ]

στ) Επαγγελματική κατάρτιση και ανάπτυξη των ανθρώπινων πόρων

46. επισημαίνει ότι η επαγγελματική κατάρτιση είναι ελκυστική μόνον όταν οι επαγγελματικές σπουδές παρέχουν τις βάσεις για διά βίου εκμάθηση και αυξάνουν τις δυνατότητες του ατόμου να αναπτύξει τις επαγγελματικές του προοπτικές[semigr ] και ότι τότε μόνο έχει μέλλον όταν δεν παρέχει πολύ ενωρίς εξειδικεύσεις, ώστε να αποφεύγονται μονόδρομοι σε επαγγέλματα τα οποία αποδεικνύονται ότι δεν έχουν προοπτική[semigr ]

47. ζητεί σχετικά:

- να εξασφαλισθεί και να αναπτυχθεί περαιτέρω η ποιότητα της επαγγελματικής κατάρτισης με τον διαρκή εκσυγχρονισμό των περιεχομένων και των απαιτήσεων και να αφυπνισθούν οι δημιουργικές δυνάμεις καθώς και να ενισχυθεί η προσωπική προσπάθεια και φαντασία[semigr ]

- να καταστεί ελκυστικότερη η προσφορά επαγγελματικής κατάρτισης μέσω της προώθησης εναλλακτικών συστημάτων[semigr ]

- να εξασφαλισθεί με την κατάλληλη εξειδίκευση μία καλύτερη δυνατότητα για τον συνδυασμό του επαγγέλματος και της γονικής ιδιότητας των ανδρών και γυναικών[semigr ]

- να βελτιωθούν γενικώς οι δυνατότητες των γυναικών να συμμετέχουν ενεργά στην οικονομική και κοινωνική ζωή[semigr ]

- συνδυάζοντας την επαγγελματική κατάρτιση, τα πρόσθετα προσόντα που συνοδεύουν την κατάρτιση, και την περαιτέρω εκπαίδευση, να αναπτυχθούν νέοι εκπαιδευτικοί δρόμοι στον τομέα της επαγγελματικής κατάρτισης οι οποίοι θα είναι διαφανείς και εναρμονισμένοι όσον αφορά το περιεχόμενο και το χρονοδιάγραμμά τους[semigr ]

- να δημιουργηθούν καλύτερες δυνατότητες σταδιοδρομίας για τους εργαζομένους μέσω της καθιέρωσης συστημάτων διαρκούς εκπαίδευσης και κατάρτισης[semigr ]

- να βελτιωθεί η διαφάνεια της προσφοράς στον τομέα της περαιτέρω εκπαίδευσης[semigr ]

- να ενισχυθεί οικονομικά η προώθηση της περαιτέρω κατάρτισης καθώς και της πληροφόρησης σχετικά με τις δυνατότητες εκπαίδευσης, επαγγελματικής εξέλιξης και περαιτέρω κατάρτισης[semigr ]

- να εξασφαλισθούν μεγαλύτερες ευκαιρίες επαγγελματικής κατάρτισης σε όλους τους νέους[semigr ]

- να εξασφαλισθούν τρόποι συμμετοχής στην επαγγελματική εκπαίδευση σε νέους οι οποίοι, παρά την κάθε είδους ενίσχυση, δεν ξεκινούν επαγγελματική εκπαίδευση και σε ενήλικες οι οποίοι δεν έχουν περατώσει την εκπαίδευσή τους[semigr ]

- να προσφερθούν ειδικά εκπαιδευτικά και επιμορφωτικά προγράμματα για ηλικιωμένους εργαζομένους καθώς και για εργαζομένους με προβλήματα υγείας και/ή περιορισμένα προσόντα[semigr ]

- κατά τον επανακαθορισμό των επαγγελμάτων για τα οποία απαιτείται ειδική κατάρτιση, να δοθεί ιδιαίτερη προσοχή στη πρόσβαση σε ευρύ επαγγελματικό φάσμα μέσω της απόκτησης διαρκώς αξιοποιήσιμων προσόντων[semigr ]

ζ) Οικονομική δημοκρατία

48. τονίζει ότι η αύξηση της παραγωγικότητας συναρτάται σε μεγάλο βαθμό με την πληροφόρηση, τη διαβούλευση και τη συμμετοχή των υπαλλήλων στη διαδικασία λήψης αποφάσεων στην επιχείρησή τους, ιδίως όσον αφορά τη μετάβαση σε ελαστικότερες μεθόδους παραγωγής[semigr ] πιστεύει ότι αυτή η συμμετοχή των υπαλλήλων στην επιχείρηση και σε τοπικό, περιφερειακό, εθνικό και ενωσιακό επίπεδο πρέπει να είναι αναπόσπαστη από τα νέα πρότυπα οικονομικής και κοινωνικής ανάπτυξης που πρέπει να συγκροτηθούν προκειμένου να προωθηθεί η βιώσιμη ανάπτυξη και να βελτιωθεί η ανταγωνιστικότητα των επιχειρήσεων στην Ένωση[semigr ] υπογραμμίζει ως προς το θέμα αυτό τη σημασία, από άποψη μεθόδου και περιεχομένου, του εγγράφου της 16ης Μαΐου 1995 σχετικά με τις κατευθυντήριες γραμμές των κοινωνικών εταίρων για τη μετατροπή της ανάκαμψης σε μια διαδικασία σταθερής ανάπτυξης που θα δημιουργεί και θέσεις απασχόλησης[semigr ]

49. επισημαίνει τη σπουδαιότητα του κοινωνικού διαλόγου σε όλα τα επίπεδα[semigr ] υπογραμμίζει ότι η αξιοπιστία της ευρωπαϊκής πολιτικής για τις ΜΜΕ θα πληγεί σοβαρά εάν η Επιτροπή δεν μεριμνήσει επειγόντως για την πλήρη συμμετοχή εκπροσώπων των ΜΜΕ σε όλα τα επίπεδα του ευρωπαϊκού κοινωνικού διαλόγου[semigr ]

η) Δημόσιος τομέας

50. υποστηρίζει ότι ο επανακαθορισμός και η εδραίωση ενός μελλοντοστραφούς δημόσιου τομέα αποτελεί, δεδομένων ιδίως των προκλήσεων της οικολογικής αναδιάρθρωσης και των νέων τεχνολογιών, έναν από τους ουσιαστικούς πολιτικούς στόχους που θα έχουν άμεση σχέση με την πολιτική στον τομέα της απασχόλησης, της ισότητας ανδρών και γυναικών και της κοινωνικής προστασίας που παρέχεται στην κοινωνία[semigr ]

ΙΙ. ΔΙΑΔΙΚΑΣΙΕΣ

51. θεωρεί ότι πρέπει να αποφεύγονται χωριστοί στόχοι της εργασιακής και οικονομικής πολιτικής, να ευνοείται η συνεργασία μεταξύ κρατών μελών και θεσμικών οργάνων της Ένωσης και να τοποθετηθεί η απασχόληση στο κέντρο των κοινοτικών πολιτικών[semigr ]

52. λαμβάνει υπό σημείωση την Ανακοίνωση της Επιτροπής προς το Συμβούλιο, σχετικά με τις επόμενες ενέργειες μετά το Ευρωπαϊκό Συμβούλιο του Έσσεν για την απασχόληση, ανακοίνωση που αποτελεί βάση για τη δημιουργία εποπτικής διαδικασίας δια της οποίας θα παρακολουθείται η πολιτική απασχόλησης, και που δίδει ουσιαστική συνέχεια στις ιδέες που το ίδιο εξέφρασε στις παραγράφους 30 και 39 του ψηφίσματός του της 1ης Δεκεμβρίου 1994[semigr ] πιστεύει, ωστόσο, ότι τούτο αποτελεί μόνον ένα πρώτο βήμα για την καθιέρωση μιας διαδικασίας που θα εποπτεύει τα αποτελέσματα της πολιτικής των κρατών μελών και της Ευρωπαϊκής Ένωσης για την απασχόληση και την κοινωνική ενότητα[semigr ]

53. συνιστά ότι, δεδομένης της μεγάλης πρόκλησης για να επιτευχθούν τόσο τα κριτήρια οικονομικής σύγκλισης για το ενιαίο νόμισμα όσο και οι ως προς την απασχόληση στόχοι της Λευκής Βίβλου για την Ανάπτυξη, την Ανταγωνιστικότητα και την Απασχόληση (ή, κατά τη Συνθήκη του Μάαστριχτ, προκειμένου η Ένωση να επιτύχει «ένα υψηλό επίπεδο απασχόλησης και κοινωνικής προστασίας, την άνοδο του βιοτικού επιπέδου και της ποιότητας ζωής, την οικονομική και κοινωνική συνοχή και την αλληλεγγύη μεταξύ των κρατών μελών»), η Ετήσια Οικονομική Έκθεση και η Έκθεση για την Απασχόληση θα πρέπει επίσης να διαβιβάζονται στα εθνικά και περιφερειακά κοινοβούλια προς ενημέρωση και με την προοπτική να δίδεται συνέχεια[semigr ]

54. όσον αφορά τις εποπτικές διαδικασίες κατά το πρώτο εξάμηνο του έτους, όπως ορίζονται στην Ανακοίνωση της Επιτροπής, προτείνει τα εξής:

- η Επιτροπή δημοσιεύει την Ετήσια Οικονομική Έκθεσή της όσο το δυνατόν νωρίτερα εντός του έτους[semigr ] η έκθεση αυτή πρέπει να περιλαμβάνει ανάλυση σχετικά με την εφαρμογή των γενικών οικονομικών κατευθύνσεων που εγκρίθηκαν το προηγούμενο έτος[semigr ]

- η αρχική γνωμοδότηση του Ευρωπαϊκού Κοινοβουλίου πρέπει να κοινοποιείται στα εθνικά κοινοβούλια ώστε αυτά να τη λάβουν υπόψη κατά τις συζητήσεις τους σχετικά με την Έκθεση[semigr ]

- οι Υπουργοί Κοινωνικών Υποθέσεων συμμετέχουν στη χάραξη των οικονομικών κατευθύνσεων δεδομένου ότι αυτές θα περιλαμβάνουν εκτενέστερο και πιό ανεπτυγμένο κεφάλαιο περί απασχόλησης[semigr ]

- η Επιτροπή γνωστοποιεί και συζητεί τις προτεραιότητές της για τις οικονομικές κατευθύνσεις πριν από τη σύγκληση κοινής συνεδρίασης μεταξύ της Επιτροπής Οικονομικής και Νομισματικής Πολιτικής και της Επιτροπής Κοινωνικών Υποθέσεων και Απασχόλησης[semigr ]

- η Επιτροπή δεν εγκρίνει τη σύστασή της για τις οικονομικές κατευθύνσεις πριν από την εκ μέρους του Κοινοβουλίου έγκριση της δικής του έκθεσης επί του θέματος αυτού[semigr ]

- το Συμβούλιο διαβιβάζει στο Κοινοβούλιο το τελικό κείμενο των κατευθύνσεων το συντομότερο δυνατόν[semigr ]

- στις διαδικασίες αυτές συμμετέχουν οι κοινωνικοί εταίροι[semigr ]

55. όσον αφορά τις εποπτικές διαδικασίες κατά το δεύτερο εξάμηνο του έτους

- παροτρύνει την Επιτροπή να δημοσιεύει την Έκθεση για την Απασχόληση τον Ιούλιο, και τη γενική της Έκθεση τον Σεπτέμβριο[semigr ]

- αναμένει από την Επιτροπή να γνωστοποιεί και να συζητεί τις προτεραιότητές της για τη γενική Έκθεση πριν από τη σύγκληση κοινής συνεδρίασης μεταξύ της Επιτροπής Κοινωνικών Υποθέσεων και Απασχόλησης και της Επιτροπής Οικονομικής και Νομισματικής Πολιτικής[semigr ]

- αναμένει ότι η γενική Έκθεση θα περιλαμβάνει εκτίμηση των πολιτικών απασχόλησης των κρατών μελών, τόσο από γενική άποψη όσο και από την άποψη της εφαρμογής των πολυετών προγραμμάτων των κρατών μελών[semigr ]

- υποστηρίζει ότι θα αποκτούσαν μεγαλύτερη συνοχή οι σχετικές αποφάσεις των Συμβουλίων Κοινωνικών Υποθέσεων και ECOFIN, εάν τα Συμβούλια αυτά πραγματοποιούσαν κοινή συνεδρίαση κατά την περίοδο αυτή[semigr ]

- πιστεύει ότι η έκθεση της Επιτροπής προς το Ευρωπαϊκό Συμβούλιο και τα συμπεράσματα του ίδιου του Ευρωπαϊκού Συμβουλίου πρέπει να έχουν τη μορφή «κατευθύνσεων για την απασχόληση» (όπως οι οικονομικές κατευθύνσεις), που θα εισηγούνται στα κράτη μέλη βελτιώσεις για τις πολιτικές απασχόλησης εν γένει, και για τα πολυετή τους προγράμματα ειδικότερα[semigr ]

- στις διαδικασίες αυτές συμμετέχουν οι κοινωνικοί εταίροι[semigr ]

56. τονίζει ότι η Μόνιμη Επιτροπή Απασχόλησης (ΜΕΑ) πρέπει να έχει πρωτεύοντα ρόλο στη νέα εποπτική διαδικασία[semigr ] ευελπιστεί ότι αυτό θα είναι το επίκεντρο της νέας πρότασης για την ισχυροποίηση του καθεστώτος της ΜΕΑ, την οποία έχει υποσχεθεί η Επιτροπή στο Πρόγραμμα Μεσοπρόθεσμης Κοινωνικής Δράσης[semigr ] δηλώνει την επιθυμία να εκπροσωπείται στην Μόνιμη Επιτροπή Απασχολήσεως στο πλαίσιο της προτάσεως για ενίσχυση του ρόλου του[semigr ]

57. πιστεύει ότι η εποπτική διαδικασία πρέπει να διαθέτει ποσοτικά κριτήρια για να μετρά τις επιδόσεις και ενδεχομένως να θέτει στόχους[semigr ] προτείνει ότι τα κριτήρια πρέπει να συνδέονται τόσο με την πολιτική απασχόλησης εν γένει όσο και με τους 5 τομείς δράσης που ορίστηκαν στο Έσσεν[semigr ]

58. προτείνει, ως προς τους πέντε τομείς δράσης του Έσσεν, ότι οι δράσεις των κρατών μελών κατ' εφαρμογήν των συστάσεων και των δεσμεύσεων που ανέλαβε το Ευρωπαϊκό Συμβούλιο πρέπει να ελέγχονται και να αξιολογούνται ουσιαστικά και ότι τα κράτη μέλη πρέπει να προβαίνουν σε εκτίμηση των δράσεών τους και να καταδεικνύουν τον τρόπο με τον οποίο συγκεκριμένες αλλαγές πολιτικής συμβάλλουν στην επίτευξη των διακηρυγμένων στόχων[semigr ]

59. πιστεύει ότι το Κοινοβούλιο πρέπει να συμμετέχει πλήρως στις νέες εποπτικές διαδικασίες ώστε να εξασφαλίζει ότι οι στόχοι πολιτικής του πράγματι ακολουθούνται[semigr ] αναθέτει επομένως στις δύο μόνιμες επιτροπές του που ασχολούνται με την πολιτική απασχόλησης, ήτοι την Επιτροπή Κοινωνικών Υποθέσεων και Απασχόλησης και την Επιτροπή Οικονομικής, Νομισματικής και Βιομηχανικής Πολιτικής, από κοινού με άλλες μόνιμες επιτροπές που ενδιαφέρονται για θέματα απασχόλησης:

- να συντάσσουν για κάθε περίοδο συνόδου του Μαΐου κοινή έκθεση σχετικά με την Ετήσια Οικονομική Έκθεση της Επιτροπής και τις προτεινόμενες οικονομικές κατευθύνσεις[semigr ]

- να συντάσσουν για κάθε περίοδο συνόδου του Νοεμβρίου κοινή έκθεση σχετικά με τη γενική Έκθεση που αφορά την απασχόληση[semigr ]

- να καθορίσουν τους όρους εφαρμογής των ανωτέρω διατάξων[semigr ]

60. δηλώνει ότι η οριστική εξαφάνιση της ανεργίας και η επίτευξη του στόχου της πλήρους απασχόλησης απαιτεί ένα βαθμό κοινωνικής αναδιάρθρωσης που υπερβαίνει τις συστάσεις της παρούσας έκθεσης[semigr ] προϋποθέτει ριζικές αλλαγές σε ολόκληρο το σύστημα αξιών που σήμερα χαρακτηρίζει την οικονομική ζωή στην Ευρώπη. Καλεί όσους πιστεύουν στις ανθρωπιστικές αξίες να ενώσουν τις δυνάμεις τους για την επίτευξη των αναγκαίων αλλαγών[semigr ]

61. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή, την Επιτροπή των Περιφερειών, καθώς και τις κυβερνήσεις και τα κοινοβούλια των κρατών μελών.